Milli Clintons 

Gisula Tscharner 

Doctor Faustus ed il Mephisto. President Clinton ed il Signur Starr. La Christina Brunner (ins ha chattà fotos «deplazzadas») ed il Cussegl federal. 
In dals dieus antics che, bain tramess, s’è inamurà en ina terrestra, perdent tras quai sia buna posiziun en il tschiel. Il ritus sa repeta adina. Co ch’ins definescha ina relaziun «deplazzada, inadattada», da tgenina nuance tranter discurs intim, bitsch ed act sexual, quai nun importa. Il mitus sa repeta. Il mitus funcziunescha. Las flaivlezzas umanas train il retg giu dal tron ed en la merda, betg ils sbagls politics da gronda dimensiun. Il diavel vuls quai. La glieud vul quai, la glieud sco collectiv, betg il singul, la singula. Il mitus numna ils lieus flaivels da l’erox, la spatla da Sigfried, il chaltgogn d’Achilles, ils chavels da Simson. Il mitus raquinta, sco che l’adversari chatta il lieu flaivel secret da l’erox, al rapinond damai sia pussanza particulara. Il chaltgogn da Clinton; Starr e vidlonder d’al blessar. 
Mes lieu flaivel cardinal ch’jau stoss zuppar bain? Tes lieu flaivel cardinal che ti stoss zuppar bain? 
Tranter nus, mes char lectur: Vus essas maridà cun ina dunna, dentant datti massas dunnas enturn Vus, e tranteren ina gia in fitg bella, in’autra gia ina fitg simpatica, ina terza gia ina fascinanta per discurrer, ed ina quarta gia èsi simplamain ina dunna, la quala As porscha insatge che Vus na survegnis betg gist da Voss’atgna consorta, e 
— ins sto prender nua ch’ins survegn 
— Vus avais pendì quai ch’As fascheva gist bain. Forsa essas Vus quel, forsa Voss collega da lavur, Voss cumpogn da ballape, Voss frar u quinà. Ins tascha, sch’ins sa, quai è chaussa dad onur. Talas afferas curtas (betg relaziun d’amur lateralas da lunga durada) capitan, na ston dentant betg senz’auter destruir ina lètg. Tgi sa, quantas lètgs ch’han chattà in nov impuls atras ina crisa da «trais»? E lura: Il pli n’è insumma nagin carstgaun vegnì sisur… Jau sai dad ina famiglia, nua ch’ils uffants èn vegnids pir ditg suenter la mort dal bab sisur che quel aveva gì durant curt temp ina relaziun «nunadattada» cun in’autra dunna, els nun han pers la stima vers lur bab pervia da quai, en cuntrari. 
Quants umens sin tut il mund audan e legian la chaussa dal Clinton cun surrir endadens: Mia relaziun a dascus na vegn betg en gasetta ed en televisiun, tge fortuna! Jau nun hai num Clinton. Il spiritual che surpassa gist per in millimeter il celibat sa respirar pli libramain, la sparta tematica sin l’ultima (mender: sin la prima) pagina è occupada da Clinton e Monica. 
Sajas leds, mes chars umens, ch’i dat in Signur Clinton! Quel stat avant dretgira sco substitut per ils gronds, mediochers ed er ils pitschens casanovas che populeschan il mund. 
Ed anc en dublas parantesas, anc pli dascus: na fissi betg in pau lungurus, in president american cun in mintgadi privat permanentamain schuber? Fascinaziun Eros, fascinaziun da l’amant zuppà, da l’amanta zuppada…, in pau scuidus?